Raju hyökkäys ruuanjakokeskuksessa – riehujaa epäillään useista pahoinpitelyistä

Hyvän Arjen ruuanjakokeskuksessa sattui maanantaina välikohtaus, jossa kolmea keskuksen työntekijää pahoinpideltiin. Kuvituskuva Arkisto/Seppo Korkman

Seppo Korkman

Maanantaina Espoon keskuksessa toimivan Hyvän Arjen ruuanjakokeskuksessa riehunutta miestä epäillään muun muassa kolmesta pahoinpitelystä.

Länsi-Uudenmaan poliisin viestintäpäällikkö, rikosylikomisario Paavo Myöhänen kertoo, että poliisilla on ollut maanantaisiin Hyvän Arjen tapahtumiin liittyen pidätettynä yksi mies.

–Nyt mies on jo vapautettu. Häntä epäillään muun muassa kolmesta eri pahoinpitelystä, Myöhänen kertoi torstaina Länsiväylälle.

Ruuanjakopisteessä sattui maanantaina iltapäivällä uhkaava tilanne, kun ruokaa hakemaan tullut isokokoinen mies hyökkäsi keskuksen emäntänä toimineen noin 60-vuotiaan naisen kimppuun.

Mies löi naista ja ehti lyödä myös kahta häntä rauhoittamaan tullutta muuta ruuanjakokeskuksen miespuolista työntekijää.

–Vasta kolme miehen voimin riehuja saatiin kaadettua maahan, keskusta johtava ja tapahtuma-aikaan paikalla ollut Hannu Hätönenkertoi aiemmin Länsiväylälle

Tilanteen vakavuutta lisäsi se, että paikalle hälytetyn poliisin suorittamassa ruumiintarkastuksessa miehen taskusta löytyi Hätösen kertoman mukaan puukko ja repusta ketjuleikkurit.

Rikosylikomisario Myöhänen vahvistaa tiedon epäillyllä mukana olleista astaloista.

Tapaus oli Hätösen mukaan hänen 12-vuotisen toiminnanjohtajakautensa ensimmäinen, jossa ruuanjakokeskuksen työntekijän kimppuun hyökättiin.

–Sanallista uhkailua on ollut ennenkin, mutta niistä on selvitty puhumalla.

–Mietimme nyt yhdessä, miten suojaudumme vastaavien tilanteiden varalta, Hätönen kertoi Länsiväylälle.

Harkinnassa on Hätösen mukaan vartijan palkkaaminen ruuanjakojen ajaksi keskukseen.

–Pippurisumutteiden hankintaa työntekijöille täytyy myös vakavasti miettiä.

LUE MYÖS: Hyökkääjä rauhoittui vasta kolmen miehen voimin